[Innocentius Episcopus, servus servorum Dei, dilecto filio Abbati Cluniacensi, salutem et Apostolicam benedictionem. Solet annuere Sedes Apostolica piis votis, et honestis petentium precibus favorem benevolum impertiri. Eapropter, dilecte in Domino fili, tuis justis postulationibus inclinati, ad exemplar felicis recordationis Celestini Papæ prædecessoris nostri, ut in Abbatiis ad Cluniacense Monasterium pertinentibus, liceat tibi, quæ secundùm Deum, et beati Benedicti regulam et statuta ordinis videris corrigenda, corrigere, et ibidem statuere statuenda; liberam tibi contradictione et appellatione cessantibus, auctoritate præsentium concedimus facultatem. Sententiam quoque, quam in contumaces et rebelles duxeris canonicè promulgandam, ratam habentes et firmam, ipsam faciemus auctore Domino inviolabiliter observari. Nulli ergo omninò hominum liceat hanc paginam nostræ concessionis infringere, vel ei ausu temerario contraire. Si quis autem hoc attentare præsumpserit, indignationem omnipotentis Dei et beatorum Petri et Pauli ejus se noverit incursurum. Datum Romæ apud S. Petrum IV. Kalendas Februarii, Pontificatus nostri anno VII.]